The macroeconomic nature of aggregate accounting profitability
Authors: Αποστολίδη Μαρία 
Published: August 2021

Η παρούσα διατριβή συμβάλλει στην πρόσφατη βιβλιογραφία που σκοπό της έχει να αποκαλύψει την μακροοικονομική πληροφορία των λογιστικών κερδών μιας οικονομίας. Η διατριβή αναπτύσσεται σε τρία μέρη. Ο σκοπός μου στο πρώτο μέρος της διατριβής είναι να κάνω μια ανασκόπηση της έρευνας που επικεντρώνεται στην αλληλεπίδραση μεταξύ των συνολικών κέρδων της αγοράς, των χρηματαγορών και της μακροοικονομίας, καθώς και να συνοψίσω τα κύρια ευρήματα της βιβλιογραφίας. Ως κύρια καινοτομία της εξεταζόμενης βιβλιογραφίας αναγνωρίζω την έρευνα πάνω στη σχέση λογιστικής και μακροοικονομίας, και πάνω στη σημασία της λογιστικής τόσο για τις χρηματαγορές όσο και για τη μακροοικονομία. Στο δεύτερο μέρος της διατριβής εξετάζω τη σχέση μεταξύ των μεταβολών της συνολικής λογιστικής κερδοφορίας της αγοράς και των μεταβολών του πληθωρισμού, λαμβάνοντας υπόψη το ρόλο της νομισματικής πολιτικής στις Η.Π.Α. Ορμώμενη από τη θετική σχέση μεταξύ των μεταβολών της συνολικής λογιστικής κερδοφορίας και των μεταβολών του μελλοντικού πληθωρισμού (προβλεπόμενου και μη) υποστηρίζω ότι αυτή δεν αποτελεί ένδειξη αιτιότητας. Σκοπός μου είναι, αφενός, να εξετάσω εάν η σχέση κερδοφορίας-πληθωρισμού σε επίπεδο αγοράς είναι αποτέλεσμα της σχέσης μεταξύ κερδοφορίας και νομισματικής πολιτικής και, αφετέρου, να καταλάβω τη σύνδεση μεταξύ των μεταβολών στη συνολική λογιστική κερδοφορία και των αποδόσεων στην αγορά. Μια καταφατική απάντηση στο τελευταίο ερώτημα θα πρότεινε μια νομισματική εξήγηση στα πρόσφατα ευρήματα που αφορούν τη σχέση μεταξύ των μεταβολών της συνολικής κερδοφορίας και των μεταβολών στα επιτόκια. Σε αυτό το μέρος της διατριβής μου βρίσκω ενδείξεις που επιβεβαιώνουν την υπόθεσή μου για την επίδραση της λογιστικής κερδοφορίας της αγοράς στη νομισματική πολιτική. Επιπλέον, προτείνω μια νομισματική εξήγηση του φαινομένου της θετικής σχέσης ανάμεσα στις μεταβολές της κερδοφορίας της αγοράς και των μεταβολών του πληθωρισμού. Το τελευταίο μέρος της διατριβής μου εξετάζει την προβλεπτική ικανότητα των μεταβολών στη λογιστική κερδοφορία της αγοράς όσον αφορά τη μελλοντική μεταβολή της οικονομικής δραστηριότητας στις Η.Π.Α. Σκοπός μου είναι να απαντήσω στο ερώτημα εάν οι μεταβολές στη λογιστική κερδοφορία της οικονομίας αποτελούν καθοδηγητικό δείκτη (leading indicator) της οικονομικής δραστηριότητας. Στο τρίτο μέρος της διατριβής χρησιμοποιώ προβλεπτικές παλινδρομήσεις (predictive regressions) προκειμένου να εξετάσω τη δύναμη της λογιστικής κερδοφορίας του συνόλου των εταιρειών της αγοράς να προβλέπουν μελλοντικές σωρευμένες και οριακές μεταβολές στην οικονομική δραστηριότητα. Επίσης, χρησιμοποιώ probit models, προκειμένου, βασιζόμενη στη συνολική λογιστική κερδοφορία της αγοράς, να υπολογίσω την πιθανότητα να επέλθει οικονομική ύφεση. Το πρώτο βασικό μου αποτέλεσμα είναι ότι τις περισσότερες περιόδους η συνολική λογιστική κερδοφορία της αγοράς έχει προβλεπτική ικανότητα για τις μελλοντικές σωρευτικές αλλαγές στην οικονομική δραστηριότητα. Ένα ακόμη σημαντικό εύρημα είναι ότι, σε αντίθεση με τη βιβλιογραφία, η συνολική λογιστική κερδοφορία της αγοράς δε φαίνεται να αποτελεί έναν αδιαμφισβήτητο καθοδηγητικό δείκτη της οικονομικής δραστηριότητας. Τα αποτελέσματά μου ενισχύουν την άποψη ενός διττού ρόλου της συνολικής λογιστικής κερδοφορίας της αγοράς και όχι μόνο προβλεπτικού.